Predkladacia správa
 
Materiál sa predkladá na základe vlastnej iniciatívy a súvisí s plnením úloh vyplývajúcich z programového vyhlásenia vlády Slovenskej republiky v oblasti zahraničnej a bezpečnostnej politiky štátu.
Slovenská republika sa dlhodobo podieľa na riešení krízových situácií v Európe aj vo svete. Aktívne členstvo Slovenskej republiky v OSN našlo svoje vyjadrenie v účasti v mnohých mierových a pozorovateľských misiách OSN. V súlade s programovým vyhlásením vlády Slovenskej republiky a svojimi zahraničnopolitickými záujmami má Slovenská republika záujem pokračovať v angažovanosti v tejto oblasti.
Jednotky Armády Slovenskej republiky získali počas svojho pôsobenia v mierových misiách OSN a operáciách na podporu mieru vysoký vojenský a odborný kredit. Potvrdzuje to aj pokračujúci záujem OSN a NATO o zapojenie jednotiek Armády Slovenskej republiky do ďalších aktivít na podporu mierového riešenia konfliktných situácií vo svete.    
V súvislosti s prípravou striedania rakúskeho kontingentu v mierovej misii OSN na Cypre požiadali orgány OSN Slovenskú republiku o vyslanie jednotky Armády Slovenskej republiky do tejto misie. Základom politického riešenia konfliktu medzi oboma štátmi sa stala rezolúcia Bezpečnostnej rady OSN č. 186 zo 4. marca 1964, ktorá vymedzuje spôsob acharakter urovnania sporu za účasti mierových síl OSN. Mierové sily OSN garantujú plnenie dosiahnutých dohôd a rezolúcie Bezpečnostnej rady OSN.  
Na základe zhodnotenia možností a s prihliadnutím na požiadavky efektívneho využitia vynaložených zdrojov je Armáda Slovenskej republiky pripravená vyslať do mierovej misie OSN na Cypre jednotku v počte do 280 vojakov schopnú podieľať sa na plnení veliteľských úloh vo veliteľstve misie UNFICYP a na plnení hliadkovacích a monitorovacích úloh v zóne separácie. 
Vyslanie jednotky Armády Slovenskej republiky do misie UNFICYP na Cypre nebude mať vplyv na štátny rozpočet Slovenskej republiky. Náklady spojené s vyslaním apobytom príslušníkov Armády Slovenskej republiky v tejto misii sa budú hradiť z mimorozpočtových zdrojov Ministerstva obrany Slovenskej republiky. Tieto náklady však podliehajú refundácii od OSN v plnej výške. 
Podľa Ústavy Slovenskej republiky čl. 119 písm. g) o zásadných otázkach vnútornej           a zahraničnej politiky prináleží vláde Slovenskej republiky prerokovať návrh na vyslanie jednotky Armády Slovenskej republiky do mierovej misie OSN na Cypre a predložiť ho na prerokovanie a schválenie Národnej rade Slovenskej republiky.
Vláde Slovenskej republiky sa navrhuje vysloviť súhlas s vyslaním jednotky Armády Slovenskej republiky v počte do 280 vojakov do mierovej misie OSN na Cypre.